
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 43/2006 privind organizarea şi funcţionarea Curţii de Conturi, cu care comisia noastră a fost sesizată în fond cu adresa Biroului Permanent nr. PL.x. 553 din 19 iunie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei 

de urgenţă a Guvernului nr. 43/2006 privind organizarea 

şi funcţionarea Curţii de Conturi
Cu adresa nr. PL.x. 553 din 19 iunie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 43/2006 privind organizarea şi funcţionarea Curţii de Conturi.
Prezentul proiect de Lege îşi propune să reglementeze rolul, competenţa, atribuţiile, organizarea şi funcţionarea Curţii de Conturi înlocuind actualul cadru legislativ, Legea nr. 94/1992 privind organizarea şi funcţionarea Curţii de Conturi,  republicată, cu modificările şi completările ulterioare.

La întocmirea raportului s-a avut în vedere avizul Comisiei pentru administraţie publică, amenajarea teritoriului şi echilibru ecologic, precum şi avizul Consiliului Legislativ nr. 842/15.06.2006.
Prevederile articolului 115 alineatul (6) din Constituţia României, republicată stipulează că regimul instituţiilor fundamentale ale statului nu pot fi afectate prin ordonanţe de urgenţă. Prin prezenta ordonanţă de urgenţă se doreşte reglementarea rolului, competenţei, atribuţiilor, organizării şi funcţionării Curţii de Conturi care este o instituţie fundamentală a statului, conform prevederilor articolului 140 din Constituţia României, republicată.

Având în vedere cele de mai sus, Curtea Constituţională prin decizia nr. 544/2006, publicată în Monitorul Oficial al României, Partea I, nr. 568 din 30 iunie 2006, a admis excepţia de neconstituţionalitate ridicată de Avocatul Poporului şi a constatat că Ordonanţa de urgenţă a Guvernului nr. 43/2006 privind organizarea şi funcţionarea Curţii de Conturi este neconstituţională.
Proiectul de Lege face parte din categoria legilor organice, potrivit art. 73 din Constituţia României, republicată.
La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
In şedinţa din data de 12 septembrie 2006, membrii comisiei au hotărât adoptarea Legii pentru respingerea Ordonanţei de urgenţă a Guvernului nr. 43/2006 din considerentele menţionate mai sus.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Consilier:
 Bărdiţă Mariana

